Planul de lucru al IASB pentru perioada 2017-2021 vizează îmbunătățirea și susținerea standardelor existente, promovarea unei mai bune comunicări și sprijinirea punerii în aplicare. În 2019, în ceea ce privește proiectul său „O mai bună comunicare”, IASB a finalizat discuțiile tehnice și a publicat în decembrie proiectul de expunere „Prezentări și informații generale” - propunând îmbunătățiri ale structurii și conținutului situațiilor financiare primare cu accent pe situația performanței financiare.

IASB a continuat, de asemenea, proiectul de cercetare cu privire la activitățile extractive pentru a lua în considerare o posibilă înlocuire a IFRS 6 Explorarea și evaluarea resurselor minerale.

Ca parte a acțiunilor întreprinse ca urmare a revizuirii ulterioare a punerii în aplicare a IFRS 3 Combinări de întreprinderi, consiliul a decis să exploreze posibile simplificări ale contabilizării fondului comercial și îmbunătățiri specifice ale testului de depreciere și a publicat un document de discuție în T1 2020.

IASB a inițiat în 2019 revizuirea ulterioară a punerii în aplicare a IFRS 10 Situații financiare consolidate, a IFRS 11 Acorduri comune și a IFRS 12 Prezentarea informațiilor privind interesele în alte entități.

2.1.3.Revizuirea completă a standardului IFRS pentru IMM-uri

În 2019, IASB a inițiat a doua Revizuire completă a standardului IFRS pentru IMM-uri cu scopul de a alinia standardul IFRS pentru IMM-uri la standardele IFRS în ansamblu, fără a genera costuri și eforturi nejustificate pentru IMM-uri. În ianuarie 2020, IASB a publicat o solicitare de informații.

2.2.Principiile generale pe baza cărora au fost elaborate noi standarde

2.2.1.Principii generale

Principiile privind procedura corespunzătoare de stabilire a standardelor IASB și IFRIC sunt prevăzute în Manualul privind procedura corespunzătoare. Aplicarea sa în practică este supravegheată de un comitet director dedicat cunoscut sub numele de Comitetul de supraveghere a procedurilor (Due Process Oversight Committee – DPOC). În 2019, DPOC a continuat revizuirea Manualului privind procedura corespunzătoare, cu scopul de a spori eficacitatea standardelor. Manualul revizuit a fost publicat în august 2020. Un nou principiu este acela că IASB ar trebui să publice în viitor materiale explicative pentru a aborda chestiunile de punere în aplicare ce decurg dintr-un standard emis înainte de data aplicării sale.

Versiunea revizuită a Manualului privind procedura corespunzătoare prevede că analizele efectelor de către IASB ar trebui să se concentreze asupra îmbunătățirii raportării financiare, ținând seama de costurile de punere în aplicare și luând în considerare, de asemenea, modul în care transparența sporită poate afecta stabilitatea financiară. Manualul include, de asemenea, analiza efectelor pe parcursul de stabilire a standardelor. În ceea ce privește impactul economic mai larg al noilor cerințe de raportare financiară, modificările propuse evidențiază faptul că evaluările cantitative sunt în general imposibil de realizat, dar consiliul poate evalua efectele economice specifice, dacă este cazul. Versiunea revizuită nu răspunde pe deplin așteptărilor exprimate de Comisia Europeană în calitate de membru al Consiliului de monitorizare, întrucât este posibil ca aceasta să nu reducă suficient decalajul dintre domeniul limitat de aplicare al evaluării de impact a IASB și criteriile de aprobare a binelui public european prevăzute în Regulamentul privind standardele internaționale de contabilitate (IAS).

2.3.Guvernanța, integritatea și responsabilitatea

2.3.1.Prezentare generală

Fundația IFRS este o corporație fără scop lucrativ în temeiul Legii generale a societăților din statul Delaware (Statele Unite) și operează în Regatul Unit ca societate de peste mări.

Fundația IFRS este condusă de un consiliu format din 22 de administratori care împreună sunt responsabili pentru supravegherea generală și numirile în IASB. În 2019, administratorii s-au reunit de trei ori. Desemnarea administratorilor se supune unei repartizări în funcție de originea geografică și aprobării prealabile din partea Consiliului de monitorizare, care asigură legătura cu autoritățile publice. Comisia Europeană este membru al Consiliului de monitorizare. Consiliul de monitorizare s-a reunit de două ori în 2019. IASB are 14 membri numiți de administratori, sub rezerva respectării cerințelor privind echilibrul geografic. Membrii IASB sunt numiți pentru un mandat de cinci ani, care poate fi reînnoit o singură dată. IASB este responsabil de stabilirea standardelor. Acesta a organizat 13 reuniuni ale consiliului în cursul anului 2019. Administratorii desemnează, de asemenea, cei 14 membri ai Comitetului pentru interpretarea IFRS (IFRIC) care este dedicat interpretării aplicării standardelor IFRS și care furnizează orientări cu privire la chestiuni legate de raportarea financiară. În plus, Consiliul consultativ pentru IFRS oferă un forum pentru participarea organizațiilor și a persoanelor fizice. Membrii acestuia sunt, de asemenea, numiți de către administratori și sunt consultați de consiliu cu privire la deciziile referitoare la proiectele majore.

2.3.2.Normele privind transparența

În principiu, toate reuniunile IASB și IFRIC sunt deschise publicului. Ordinile de zi ale reuniunilor sunt publicate în prealabil, iar ședințele în sine pot fi urmărite pe internet.

În ceea ce privește registrele de transparență, Fundația IFRS a introdus un registru al implicării părților interesate pentru membrii Consiliului IASB în august 2019. Acest registru este publicat trimestrial pe site-ul său internet și enumeră reuniunile cu părțile interesate. Primul raport a fost publicat în decembrie 2019.

2.3.3.Reprezentarea părților interesate

Ca urmare a „Revizuirii structurii și eficacității efectuate de administratori” din 2015, distribuția geografică a administratorilor ar trebui să fie reprezentativă pentru piețele de capital ale lumii și să respecte cerințele de echilibru geografic pentru a menține reprezentarea egală între Asia-Oceania, Europa și America.

Statutul Fundației IFRS prevede numirea a șase administratori din fiecare dintre cele trei regiuni plus un administrator din Africa și trei administratori din orice zonă, sub rezerva menținerii unui echilibru geografic global. În mod similar, criteriile pentru numirea în calitate de membru al Consiliului de administrație al IASB prevăd patru membri din fiecare regiune, un membru din Africa și un membru din orice zonă.